"TEATRUL NOSTRU" - Spectacolul "Totul este iubire"

„TEATRUL NOSTRU”

Spectacolul „Totul este iubire”

24 februarie, ora 18. Sala de spectacole a Centrului Socio-Cultural „Jean Louis Calderon” din Bucureşti. Aplauze prelungite la final de spectacol.

Starea de încântare pe care am simţit-o purta un singur nume: iubire.

Pentru că, din marea ei dragoste pentru oameni şi pentru ceea ce este demn şi frumos, actriţa de mare prestigiu Claudia Motea, ne-a invitat s-o însoţim în visul ei despre iubire. Dar ea nu era singură. Pe scenă, ca nişte veritabile statui, o însoţeau „iubirile lui Brâncuşi”: Maria Tănase, Peggy Guggenheim, Eileen Lane, Madame Léonie Ricoux, baroneasa Irena Franchone, Cella Delavrancea, Mademoiselle Pogany, Maria Bonaparte, Miliţa Pătraşcu.

Aşa cum artistul subjuga lemnul, lutul, bronzul şi piatra, tot aşa se întâmpla şi cu inimile femeilor care treceau pragul atelierului său la Paris.

Brâncuşi a iubit femeile. Iar femeile l-au iubit pe Brâncuşi.

Artiştii trupei Teatrul Nostru, instituţie afiliată Uniunii Ziariştilor Profesionişti din România şi Fundaţiei Literar-Istorice „Stoika”, l-au omagiat pe marele nostru artist, la împlinirea a 140 de ani de la naştere, printr-un spectacol inedit, intitulat Iubirile lui Brâncuşi. Artiştii Rodica Subţirelu, Silvia Săracu, Camelia Opriţa, Dana Gîju, Dan Gîju, Marinela Tocaciu, Mariana Anghel, Daniel Neguţ, Elena Armenescu, Nicolae Vasile, Corneliu Zeana, Remus Fişcă, Niculina Merceanu, Domnica Iosu, Geta Heimerl, Sorin Silviu au dat glas admirabilului text dramatic, scris cu înţelegere psihologică şi vocaţie literară, de actriţa Claudia Motea, născută, şi ea, pe meleaguri gorjene.

Regia tehnică a fost asigurată de Andrei Reketeş şi Camelia Opriţa.

Dana Gîju s-a ocupat de ilustraţia muzicală, şi tot ea, interpretând-o pe Maria Tănase, ne-a cucerit sufletele cu unele dintre cele mai îndrăgite cântece ale celebrei interprete a folclorului nostru.

Anca Niţu Bălinişteanu, din orchestra Filarmonicii Bucureşti, ne-a învăluit în sunetele magice ale flautului său fermecat, întregind astfel atmosfera plină de iubire ce ne-a cuprins pe toţi, actori şi spectatori deopotrivă.

Doamna Rodica Subţirelu, redactor şef al revistei Cronica Timpului din Bucureşti, a fost coordonatorul acestui proiect. Costumele populare gorjene purtate de unii actori fac parte din patrimoniul nostru cultural, după cum a mărturisit doamna Claudia Motea.

În calitate de director artistic al trupei Teatrul Nostru, actriţa Claudia Motea, preşedintele Departamentului Arta Spectacolelor, secţie a Uniunii Artiştilor Plastici din România, a creat acest eveniment dedicat celui ce a făurit sculptura capodoperă Pasărea măiastră.

Domnul ministru Petru Lificiu, pasionat de artă, un susţinător şi prieten apropiat al trupei Teatrul Nostru , a mărturisit după spectacol: „… Da, aşa trebuie să ne iubim pe noi şi pe ai noştri! A venit timpul să arătăm din nou latura pozitivă a poporului nostru, fără injuriile stupide ale unor pseudointelectuali şi fără desconsiderarea afirmată de ei, care ne duc la autodistrugere.

Lucrurile bune făcute de români sunt multe… Haideţi să le arătăm oamenilor… Nouă să ni le arătăm înaintea tuturor! Să ne aducem aminte cine suntem!”. Această admirabilă întâlnire sub semnul artei teatrale nu ar fi putut avea loc fără susţinerea eficientă oferită de Centrul Socio-Cultural „Jean Luis Calderon”, în incinta căruia a luat fiinţă Teatrul Nostru.

Oare noi toţi, cei reuniţi în 24 februarie în sala de la etajul II, am simţit atâta iubire şi pentru că era seara de Dragobete?

CORINA VLAD DIACONESCU

Contents